**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.03.2020, ora 08.00 – 03.03.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.03.2020, ora 07.00**

**RÂURI**

**Debitele au fost în creștere, ca urmare a** precipitațiilor în curs, celor prognozate, cedării apei din stratul de zăpadă și propagării pe râurile din bazinele hidrografice: Vişeu, Iza, Tur, Someş, Crasna, Crişuri, Mureş, Bega, Timiş, Bârzava, Moraviţa, Caraş, Nera, Cerna şi cursul superior al Bistriţei şi relativ staţionare pe celelalte râuri.

Formaţiunile de gheaţă (preponderent gheaţă la maluri, izolat pod de gheaţă), prezente izolat doar în bazinele superioare ale Moldovei şi Bistriței, s-au menţinut fără modificări importante.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste mediile multianuale lunare) pe râurile din bazinele hidrografice: Caraș, bazinul superior al Crișului Repede și cursul mijlociu și inferior al Mureșului, şi mai mici (sub 30% din normalele lunare) pe râurile din bazinele hidrografice: Crasna, Moraviţa, Vedea, Bârlad, pe afluenții Trotușului și Prutului şi pe unii afluenți ai Crișului Alb (Bănești, Sighișoara, Cigher), Jiului inferior (Coșuștea, Amaradia, Raznic), ai Oltului mijlociu şi inferior (Pârâul Nou, Cungrișoara, Mamu, Beica, Olteţ, Cerna) și ai Argeșului (Râul Doamnei, Argeşel, Cârcinov, Neajlov).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staţionare.**

Sunt posibile creşteri de niveluri şi debite pe unele râuri din vestul ţării ca urmare a precipitaţiilor prognozate şi propagării şi pe cele din zona de munte ca urmare a cedării apei din stratul de zăpadă.

Formațiunile de gheață (preponderent gheață la maluri şi izolat pod de gheaţă) existente izolat doar în bazinele superioare ale Moldovei şi Bistriței, vor fi în restrângere, diminuare şi eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 02.03.2020 – 03.03.2020 a fost în creștere, având valoarea de 4800 m3/s**, sub media multianuală a lunii martie (6700 m3/s).

În aval de Porţile de Fier debitele au fost în creștere pe sectorul Gruia – Giurgiu și în scădere pe sectorul Oltenița – Tulcea.

**Debitul la intrarea în ţară (secţiunea Baziaş) va fi în creștere (5100 m3/s).**

În aval de Porţile de Fier, debitele vor fi în creștere pe sectorul Gruia – Călăraşi și în scădere pe sectorul Cernavodă – Tulcea.

**2.** **Situaţia meteorologică în intervalul 02.03.2020, ora 08.00 –03.03.2020, ora 06.00**

**ÎN ŢARĂ**

Vremea a fost deosebit de caldă în cea mai mare parte a țării; temperaturile diurne fiind pe suprafețe mici cu până la 12 grade mai ridicate decât cele climatologic specifice datei. În regiunile vestice, nord-vestice și centrale au fost înnorări temporare și a plouat- în primele ore ale zilei, și pe arii restrânse spre sfârșitul intervalului. În aceleași regiuni, cu precădere din orele amiezii au fost perioade scurte de timp cu instabilitate atmosferică accentuată ce s-a manifestat local prin averse, frecvente descărcări electrice și izolat căderi de grindină (consemnate fiind cele de pe raza județelor Timiș, Arad și Mureș, iar din surse externe și din județul Brașov). La munte, la peste 1.700 m, îndeosebi în Carpații Occidentali, nordul Carpaților Orientali și vestul Carpaților Meridionali a nins, local viscolit. În restul teritoriului, cerul a fost variabil, cu înnorări trecătoare și ploi pe arii în general restrânse, îndeosebi la începutul intervalului. Ploile au avut și caracter de aversă, iar în orele serii, în Moldova, pe suprafețe mici au fost însoțite de descărcări electrice și de intensificări de scurtă durată ale vântului (în județul Galați fiind consemnate vijelii). Vântul a avut intensificări la munte, cu viteze în general de 70...80 km/h, iar la altitudini mari, rafalele au depășit 100 km/h, ninsoarea fiind viscolită și zăpada spulberată, condiții în care vizibilitatea a fost scăzută. Temporar intensificări ale vântului au fost pe parcursul zilei și în Banat, Crișana, Transilvania, Maramureș, Moldova și în zona litoralului, cu viteze la rafală cuprinse în general între 60 și 80 km/h. Stratul de zăpadă măsurat la ora 20.00 era de până la 195 cm în zona montană (Bâlea lac). Temperaturile maxime s-au încadrat între 5 grade la Toplița și 21 de grade la Moldova Nouă, iar la ora 06.00 se înregistrau valori termice cuprinse între -3 grade la Miercurea Ciuc și 16 grade la Reșița și Oravița.

***Observație:*** *de ieri dimineață, de la ora 06.00, au fost emise în total 17 mesaje privind fenomene meteorologice periculoase imediate, din care:*

*- 4 avertizări cod portocaliu (1 de SRPV Timișoara, 1 de SRPV Cluj, 1 de SRPV Sibiu și 1 emis de CNPM pentru SRPV Timișoara);*

*- 13 atenționări cod galben (3 de SRPV Timișoara, 3 de SRPV Bacău, 2 de SRPV Sibiu, 2 de SRPV Constanța, 2 de SRPV Craiova și 1 de CNPM pentru Muntenia).*

**LA BUCUREŞTI**

Vremea a fost în general frumoasă și s-a menținut deosebit de caldă. Cerul a fost variabil, cu înnorări temporare în primele ore ale intervalului, iar vântul a suflat slab și moderat. Temperatura maximă, în creștere față de ziua anterioară, a fost de 18 grade la toate stațiile meteorologice, iar la ora 06.00 se înregistrau 4 grade la Băneasa și Afumați și 6 grade la Filaret.

**3. Prognoza meteorologică în intervalul 03.03.2020, ora 08.00 –04.03.2020, ora 08.00**

**ÎN ŢARĂ**

Valorile termice, în creștere față de ziua anterioară, vor caracteriza o vreme deosebit de caldă pentru începutul lunii martie; astfel, temperaturile maxime se vor încadra între 14 și 24 de grade (în medie cu 9...13 grade mai ridicate decât normele climatologice), iar cele minime vor fi cuprinse între 1 și 11 grade. În vestul și sud-vestul țării cerul va avea înnorări temporar accentuate și pe arii extinse, mai ales în a doua parte a zilei și noaptea, vor fi ploi cu caracter de aversă, însoțite izolat de descărcări electrice, iar în zona montană aferentă, la peste 1700 m altitudine, vor fi precipitații mixte. În intervale scurte de timp sau prin cumulare, cantitățile de apă vor depăși 15...20 l/mp. În restul teritoriului, cerul va fi variabil, cu înnorări trecătoare, iar astfel de fenomene vor fi posibile izolat. Vântul va avea intensificări la munte, în special în zona înaltă, unde vor fi rafale de peste 70...80 km/h, dar local și temporar și în celelalte zone, cu precădere în regiunile vestice și în extremitatea de sud-est, cu viteze în general de 45...55 km/h.

**LA BUCUREŞTI**

Vremea va fi deosebit de caldă pentru începutul lunii martie, cu valori termice în creștere față de ziua anterioară. Temperatura maximă se va situa în jurul valorii de 22 de grade, iar cea minimă va fi de 6...8 grade. Cerul va fi variabil, cu unele înnorări mai ales noaptea, iar vântul va sufla slab și moderat.

**4. Buletin nivometeorologic emis pentru perioada 02.03.2020 – 03.03.2020**

**Evoluția vremii în intervalul 01.03.2020, ora 16.00 – 02.03.2020, ora 16.00:**

Cerul a fost temporar noros. Pe arii relativ extinse s-au semnalat ninsori viscolite în zonele înalte și temporar ploi și lapovițe la altitudini joase. Vântul a suflat moderat la altitudini joase, cu intensificări până la tare în zona montană înaltă, atingând la rafală 90-120 km/h pe creste, spulberând zăpada. Pe arii restrânse s-a semnalat ceață.

**Grosimea stratului de zăpadă în 02.03.2020, ora 14.00:**

Carpații Meridionali: 193 cm la Bâlea-Lac, 64 cm la Cuntu, 54 cm la Vf. Omu, 40 cm la Păltiniș, 39 cm la Parâng, 36 cm Vf. Țarcu, 25 cm la Predeal, 6 cm la Fundata, petice la Sinaia;

Carpații Orientali: 91 cm la Lăcăuți, 80 cm la Vf. Călimani, 64 cm la Bucin, 40 cm la Ceahlău-Toaca, 29 cm la Iezer, 14 cm la Poiana Stampei;

Carpații Occidentali: 71 cm la Semenic, 35 cm la Vlădeasa 1400 m, 21 cm la Băișoara, 15 cm la Vf. Vlădeasa 1800 m, 4 cm la Roșia Montană.

**Prognoza vremii în intervalul 02.03.2020, ora 20.00 – 03.03.2020, ora 20.00:**

Temperaturile aerului vor marca o creștere. Cerul va fi variabil. Mâine, pe arii restrânse în Carpații Occidentali și în vestul celor Meridionali și cu totul izolat în rest, se vor semnala precipitații predominant sub formă de ploaie. Vântul va avea intensificări susținute în cea mai mare parte a zonei montane, în special la altitudini mari, unde vor fi rafale de 80...100 km/h.

Temperaturi prognozate în intervalul 02.03.2020, ora 20.00 - 03.03.2020, ora 20.00:

**Peste 1800 m:** temperaturi minime: -4 la 0 gr. C; temperaturi maxime: 1 la 8 gr. C;

**Sub 1800 m:** temperaturi minime: 0 la 5 gr. C; temperaturi maxime: 9 la 14 gr.

**Masivul Bucegi:** **RISC 3 - însemnat**

La altitudini mai mari de 1800 m, sunt formate plăci de vânt recente, acestea constituind principalul risc de avalanșe în cursul nopții și al dimineții. Chiar și la supraîncărcări mici, acestea se pot rupe și desprinde cu ușurință, riscul fiind mai mare pe pantele cu depozite însemnate de zăpadă. În cursul zilei de mâine, temperaturile pozitive și insolația vor determina umezirea stratului superior și pe pantele suficient de înclinate, se pot declanșa curgeri și avalanșe de dimensiuni mici și medii.

În partea superioară a stratului, la altitudini de peste 1800 m, predomină plăcile de vânt până mâine la orele prânzului când stratul se va umezi. În zone adăpostite, depozitele de zăpadă depășesc 2 m. În profunzime, stratul este în general consolidat. La altitudini joase stratul de zăpadă are dimensiuni reduse.

**Munții Făgăraș: RISC 4 - mare**

La altitudini mai mari de 1800 m, sunt formate plăci de vânt recente, acestea constituind principalul risc de avalanșe în cursul nopții și al dimineții. Chiar și la supraîncărcări mici, acestea se pot rupe și desprinde cu ușurință, riscul fiind mai mare pe pantele cu depozite însemnate de zăpadă. În cursul zilei de mâine, temperaturile pozitive și insolația vor determina umezirea stratului superior și pe pantele suficient de înclinate, se vor declanșa curgeri și avalanșe de dimensiuni medii care să angreneze în special stratul recent depus, ce depășește pe alocuri 20-30 cm, iar în cazuri izolate și stratul vechi. Avalanșe cu punct

de plecare la peste 1800 m pot coborî în cazuri izolate la altitudini joase.

În partea superioară a stratului se găsesc peste 20-30 cm de zăpadă proaspătă, instabilă și cu o coeziune relativ slabă la stratul vechi și multiple plăci de vânt. În profunzime, stratul este în general consolidat. În zonele adăpostite, depozitele de zăpadă depășesc 2-3 m, dar la altitudini joase stratul de zăpadă are dimensiuni mai reduse.

**Munții Parâng-Şureanu: RISC 3 - însemnat**

La altitudini mai mari de 1800 m, sunt formate plăci de vânt recente, acestea constituind principalul risc de avalanșe în cursul nopții și al dimineții. În special la supraîncărcări mari, acestea se pot rupe și desprinde, riscul fiind mai mare pe pantele cu depozite însemnate de zăpadă. În cursul zilei de mâine, temperaturile pozitive și insolația vor determina umezirea stratului superior și pe pantele suficient de înclinate, se pot declanșa curgeri și avalanșe de dimensiuni mici și izolat medii.

Cu excepția versanților din zonele înalte, unde sunt formate plăci vechi de vânt, stratul de zăpadă este consolidat și stabilizat în cea mai mare parte. Pe văi și în zonele adăpostite se mențin depozite mai mari de zăpadă.

**Munții Călimani-Bistriţei-Ceahlău: RISC 3 - însemnat**

La altitudini mai mari de 1800 m, sunt formate plăci de vânt recente, acestea constituind principalul risc de avalanșe în cursul nopții și al dimineții. Chiar și la supraîncărcări mici, acestea se pot rupe și desprinde cu ușurință, riscul fiind mai mare pe pantele cu depozite însemnate de zăpadă. În cursul zilei de mâine, temperaturile pozitive și insolația vor determina umezirea stratului superior și pe pantele suficient de înclinate, se pot declanșa curgeri și avalanșe de dimensiuni mici și medii.

Stratul vechi de zăpadă este în general consolidat, exceptând zonele unde s-au format recent plăci de vânt. Pe văi și în zonele adăpostite regăsim depozite mai mari de zăpadă, ce pot atinge izolat 2 m.

**Munții Rodnei: RISC 3 - însemnat**

La altitudini mai mari de 1800 m, sunt formate plăci de vânt recente, acestea constituind principalul risc de avalanșe în cursul nopții și al dimineții. Chiar și la supraîncărcări mici, acestea se pot rupe și desprinde cu ușurință, riscul fiind mai mare pe pantele cu depozite însemnate de zăpadă. În cursul zilei de mâine, temperaturile pozitive și insolația vor determina umezirea stratului superior și pe pantele suficient de înclinate, se pot declanșa curgeri și avalanșe de dimensiuni mici și medii.

În zonele înalte sunt formate plăci de vânt, iar pe văi și în zonele adăpostite se găsesc depozite mai mari de zăpadă. De asemenea în partea superioară a stratului regăsim depuneri recente de zăpadă. În profunzime, stratul este relativ consolidat și stabilizat.

**Munții Ţarcu-Godeanu: RISC 3 - însemnat**

La altitudini mai mari de 1800 m, sunt formate plăci de vânt recente, acestea constituind principalul risc de avalanșe în cursul nopții și al dimineții. În special la supraîncărcări mari, acestea se pot rupe și desprinde, riscul fiind mai mare pe pantele cu depozite însemnate de zăpadă. În cursul zilei de mâine, temperaturile pozitive și insolația vor determina umezirea stratului superior și pe pantele suficient de înclinate, se pot declanșa curgeri și avalanșe de dimensiuni mici și medii.

Cu excepția versanților din zonele înalte, unde sunt formate plăci vechi de vânt, stratul de zăpadă este consolidat și stabilizat în cea mai mare parte. Pe văi și în zonele adăpostite se mențin depozite mai mari de zăpadă. Stratul de zăpadă are dimensiuni considerabile și la altitudini de sub 1800 m.

**Munții Vlădeasa-Muntele Mare: RISC 1 - redus**

Avalanșe de mici dimensiuni și curgeri superficiale sunt posibile în cazuri izolate, la supraîncărcări sau chiar spontan, în zonele cu acumulări mai mari de zăpadă și pe pantele foarte înclinate.

Stratul de zăpadă vechi are dimensiuni reduse și este umezit. Temperaturile ridicate vor determina umezirea și îngreunarea suplimentară a stratului de zăpadă.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că în urma unei sesizări, din 02.03.2020, ora 10:00, potrivit căreia la SNGN Romgaz – Sucursala Termocentrala Iernut, din zona localității Iernut, județul Mureș, se deversează în râul Mureș apă cu ulei (pe evacuarea nr. 3), personalul de specialitate din cadrul S.G.A. Mureș s-a deplasat la fața locului, unde a constatat următoarele:

- la evacuarea nr. 3 se evacua apă în râul Mureș cu un debit aproximativ de 0,1 l/s, apă care nu prezenta irizații;

- la gura de vărsare a evacuării nr. 3 erau montate trei baraje absorbante, însă nu erau prezente irizații la suprafața apei la momentul vizitei.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 28.02.2020-01.03.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

***Agenția pentru Protecția Mediului Teleorman*** informează despre producerea, la 02.03.2020, la ora 12:45, unui incendiu la SC ECO SUD SA - Depozit Central din localitatea Mavrodin, județul Teleorman. Au ars reziduuri menajere, fiind afectată o suprafață de aproximativ 30 mp. La momentul ajungerii la fața locului (ora 15:00), a reprezentanților A.P.M. Teleorman, incendiul era stins. Nu au fost prelevate probe.

1. **În domeniul solului şi vegetaţiei**

***Garda Naţională de Mediu - Comisariatul Judeţean Vaslui și Agenția pentru Protecția Mediului Vaslui*** informează că la 02.03.2020, la ora 18:00, o autocisternă încărcată cu combustibil, care circula pe drumul european E581, s-a răsturnat în afara carosabilului, la ieșire din municipiul Huși (zona Recea), județul Vaslui. S-a scurs o cantitate semnificativă de benzină pe sol, fiind afectată o suprafață de circa 300 mp. I.S.U. Vaslui a intervenit la fața locului. S-au luat măsuri pentru a reduce impactul asupra solului și a limita zona poluată. Nu sunt surse de apă sau locuințe în zona afectată.

***Administrația Rezervației Biosferei Delta Dunării*** informează despre izbucnirea, la 02.03.2020, la ora 16:30 unui incendiul de stuf și papură, în zona Canal Împuțita-Canal Busurca, județul Tulcea. Se va reveni cu informații după stingerea incendiului.

***Administrația Rezervației Biosferei Delta Dunării*** informează despre producerea, în ziua de 01.03.2020, la ora 10:30, unui incendiu de vegetație ierboasă, stuf și papură, în zona grindului Turcu și grindului Cabanei, la vest de lacul Tătaru, judeţul Tulcea. Incendiul s-a stins de la sine în aceeași zi, în jurul orei 20:00. A fost afectată o suprafaţă de circa 25 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, la 01.03.2020, la ora 13:00, unui incendiu de vegetație ierboasă și stuf, în zona AP Holbina 2-Canal Bucov, judeţul Tulcea. Incendiul s-a stins de la sine în data de 02.03.2020, în jurul orei 11:00. A fost afectată o suprafaţă de circa 25 ha. Nu s-au observat mortalităţi la păsări sau mamifere sălbatice.

***Administrația Rezervației Biosferei Delta Dunării*** informează despre producerea, la 01.03.2020, la ora 14:00, unui incendiu de vegetație ierboasă și stuf, pe brațul Sf. Gheorghe km 8-10 (zona Cuhlic), județul Tulcea. Incendiul s-a stins de la sine la 02.03.2020, în jurul orei 14:00. A fost afectată o suprafaţă de circa 80 ha. Nu s-au observat mortalităţi la păsări sau mamifere sălbatice.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.03.2020-02.03.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.